Sportsspill

Et sportsspill er et videospill som simulerer en sport. Nesten alle typer sport kan simuleres, og lagidrett, friidrett, ekstremsport, bilsport og kampsport er populære som spill. Noen spill har fokus på utøveren (FIFA), mens andre fokuserer på laglederrollen (Football Manager). Sportsspill er konkurransespill, og det arrangeres også e-sport   med sportsspill som gren.

Design
Sportsspill involverer normalt fysiske og taktiske utfordringer, og spilleren må ofte være rask, pressis og nøyaktig. Tidlige sportsspill, både arkadespill og for datamaskin (for eksempel Summer Games), handlet i hovedsak om å gjøre rett handlig på riktig tidspunkt, mens nyere sportsspill har flere frihetsgrader og flere modi. I fotballspill er det ikke uvanlig at frispark eller straffespark er en annen type utfordring en det øvrige spillet. Sportsspill har ofte en realistisk tidsskala, mens en omgang i et ballspill eller lengden av en bil-bane ofte er forkortet.

Historie

I 1958 laget William Higinbotham et spill for to spillere Tennis for Two som kunne spilles på et oscilloskop. På 60-tallet kom en rekke mekaniske arkade-spill med sportstema, som Crown Soccer Special  samt bilspill som Grand Prix (1969) fra SEGA.

Det første videospillet som ble en kommersiell suksess var Pong (1972), et forenklet tennisspill med et eget poengsystem, og i 1973 kom de første spillene med fotball- og ishockey-tema fra japanske Taito og utvikleren Tomohiro Nishikado. Utover 70-tallet ble sjangeren utviklet og fordelt mellom arkadespill med tredjepersons-perspektiv, og spill med førstepersons-perspektiv, og nye idretter som boksing, bowling og amerikansk fotball kom som arkadespill. Tidlig på 80-tallet kom nye idretter til arkadespillene, blant annet Svømming (Swimmer) og sportsfiske (Angler Dangler).

Golf kom for Atari 2600 i 1980, og utover 80-tallet kom det populære sportsspill for hjemmedatamaskiner, som Activision Tennis (1981), Track & Field (1982) og Pole Position (1982). Bilspillet Pole Position viste bilen bakfra og introduserte AI-styrte motstandere, noe som ble svært vanlig i tiden fremover. 
Intellivisions World Series Baseball introduserte muligheten for å se spilleren fra flere kameravinkler. I 1984 kom Karate Champ som satte standarden både for karatespill og mange senere kampsportspill.

På 90-tallet kom 16-bits plattformene, og sportsspillene ble mer komplekse. Sega utgav fotballspillet Virtua Striker med 3D-grafikk, og Sierra Online utgav Front Page Sports for PC som i 1996 ble kåret til det 11 beste spillet i historien av bladet Computer Gaming World. Electronic Arts kom i 1990 med Madden Football, en serie som med tiden har solgt over 100 millioner eksemplarer. Samme år kom Football Champ som tillot fire spillere og hadde mulighet både for å spille på lag eller mot hverandre. I 1993 kom FIFA som hadde offisiell lisens til å bruke navn på spillere og klubber fra hele verden. FIFA-serien kniver med Wii Sports om å være historiens mestselgende sportsserie. I 1993 kom Sega Genesis med bevegelsesdetektor, og åpnet opp for at spillerens bevegelse kunne brukes i sportsspill. Suksessen uteble i 1993, men da Nintendo i 2006 lanserte en ny kontroller med akselerometer ble deres spill Wii Sports en kjempesuksess.

Etter årtusenskiftet ble sportsspill storindustri. EA skaffet seg eksklusive rettigheter til amerikanske NFL i 2004 , og fulgte opp i 2008 ved å kjøpe rettigheter til AFL og lisenser fra ESPN. Take-Two Interactive svarte ved å kjøpe baseball-rettigheter, mens basketball-ligaen NBA valgte å ikke gi noen eksklusive lisenser. FIFA, som var blitt lisensiert til EA alt i 1993, kom med oppdaterte spill hver sesong, og i tillegg egne spill til fotball-VM og EM. I 1997 kom FIFA Soccer Manager som etter 2006 har vært kalt FIFA Manager. FIFA Manager 16 var pr april 2016 blant de ti mest spilte spillene.

I dag
Sportsspillsjangeren domineres av EA Sports og 2K Sports og deres spill basert på offisielle ligaer. Få andre, med unntak av bilspill og Konamis Pro Evolution Soccer, klarer å leve av å lage sportsspill. Nintendo har laget "Super Mario"-spill med sportsstema, men disse selges kun til Nintendos egne konsoller. Spilling via internett har gjort sportsspill med flere spillere populære. Manager-spill er populære både innen fotball og andre idretter.

Referanser

Videospillsjangere